**CERAMICA MULTIPLEX 2025**

**Poziv za prijavu za sudjelovanje**

na tematskoj, međunarodnoj, žiriranoj izložbi suvremene keramike

u sklopu 55. „Varaždinskih baroknih večeri“ - programski dio VBV-a “Total Baroque“ (višegodišnja partnerska suradnja Kerameikona i Festivala „Varaždinske barokne večeri“)

**„****Barokne strukture, suvremene forme“**

**Vrijeme održavanja izložbe:** **20.9.- 20.11. 2025.**

**Mjesto održavanja: KERAMEIKON-ova Galerija K10, Varaždin, Kukuljevićeva 10**

**Autorica koncepcije i kustosica izložbe: Višnja Slavica Gabout**

**Koordinacija i asistencija: Željka Bračko, Sanja Brezovec, Smiljana Brezovec Meštrić**

**Organizator izložbe: KERAMEIKON-HKU, Hrvatsko keramičarsko udruženje**

**Partner izložbe: Festival „Varaždinske barokne večeri“ /19.9. – 1.10.2025.**

**Otvorenje izložbe: subota, 20.9.2025.u 18h**

**Rok za prijavu** : **26. kolovoz 2025. (UTORAK),  do 23.59h**

**Koncepcija izložbe:**

**„Barokne strukture, suvremene forme“**

Kerameikon već tradicionalno, u vrijeme Varaždinskih baroknih večeri, organizira skupne  međunarodne, likovne, žirirane projekte vezane uz glazbu razdoblja baroka, dovodeći kroz keramička umjetnička djela u interakciju povijesnost i suvremenost. Pritom inspirirajući i aktivirajući suvremene keramičare da u svome mediju interpretiraju glazbu i da pronalaze paralele između suvremenog i baroknog razdoblja. Odnosno da pronađu bliskosti između onoga što je u umjetnosti danas i onoga što je bilo nekad. Autori u tim projektima uvijek istražuju, zaintrigirani nekom zadanom temom i uvijek dolaze do zanimljivih likovnih rješenja, na kreativan način transkribirajući jedan medij i jedan izričaj u drugi (glazbeni u vizualni).

Do sada je, u partnerstvu s glazbenim festivalom Varaždinskih baroknih večeri, izvedeno niz kustoskih projekata na problemsku temu „barok-suvremenost“, primjerice od 2020. do 2024. realizirani su projekti „Barokni ritam, suvremeni tonalitet“, „Keramički orkestar svira barok“, „Volim BA-ROCK“, „Pjesma, ples, priča – i to je barok“,  „Doživjeti drukčije“.... Polazeći od baroka i glazbe, autori tu uvijek gledaju povijest kroz suvremenost, međutim uvijek im je u fokusu suvremena točka gledanja.

U sklopu ovog zanimljivog ciklusa gdje se stalno otvaraju nove teme, ove godine odabrana je tema „Barokne strukture, suvremene forme“. Njome se problematiziraju i stavljaju u određeni paralelni odnos barokne i suvremene strukture i oblici. Jer mnoge u baroku stvorene razigrane barokne strukture i oblici žive na neki način i danas, u svojoj suvremenoj varijanti  – kako u arhitekturi, tako i u skulpturi, ali i u primijenjenoj umjetnosti. Keramički medij je prostorni medij, pa o njemu govorimo u kiparskim relacijama, a kad u tim relacijama spominjemo strukturu, mislimo na konstrukciju volumena (skulpture/objekta/instalacija) u prostoru. Mislimo na skulpturalni sustav u kojem se prema određenim likovnim zakonitostima gradi prostorni oblik i u određeni odnos se postavljaju dijelovi volumena prema njegovoj cjelini; a onda i volumen stavlja u odnos prema prostoru. U ovom projektu autori su pozvani da, uz sjećanje na barokne strukture, izgrade nove, suvremene forme, prema principima suvremene umjetnosti, što će im omogućiti da kreiraju beskrajno maštovite keramičke radove. Jer treba se samo  prisjetiti nekih karakteristika baroka i baroknog izričaja (pokrenuti  i valoviti ritam; beskonačne ekstenzije; tordirani pokret i spiralni vrtlog; zakrivljena „S“ linija; pomak težišne osi iz okomice u dijagonalu; prodor u prostor i integracija s njime; skraćenje i iluzionizam), pa da budemo uvjereni kako njihova interpretacija u suvremenoj skulpturi može iznjedriti zanimljive i upečatljive radove izuzetne zaigranosti i sceničnosti. Radove koji su suvremeni, barokizirano pokrenuti – i pritom na poseban način elegantni.

Višnja Slavica Gabout, prof.

povjesničarka umjetnosti i likovna kritičarka



**Uvjeti za prijavu:**

* pravo prijave i sudjelovanja na izložbi imaju članovi KERAMEIKON-a koji su uredno podmirili članarine do 2024. i za 2025. godinu te počasni članovi
* prijaviti se mogu i članovi ULUPUH-a, HDLU-a i ostalih strukovnih udruga, sukladno statutu Kerameikona
* prijavljuju se recentni, **neizlagani radovi** **nastali 2025. g.**
* radovi koji se prijavljuju bit će žirirani od strane Umjetničkog savjeta Kerameikon-a, na način i u skladu s 32. i 33. člankom Statuta Kerameikon-a.
* autori koji su članovi Umjetničkog savjeta Kerameikon-a ne mogu se prijaviti na žiriranje, ali mogu izlagati kao gosti izložbe, na poseban poziv i u selekciji kustosice izložbe
* na izložbi mogu, kao gosti izložbe, izlagati i autori na poseban poziv Umjetničkog savjeta KERAMEIKON-a i njihovi radovi neće prolaziti postupak žiriranja
* svi prijavljeni radovi će biti žirirani preko fotografija, koje trebaju biti snimljene iz najmanje **tri osnovna kuta gledanja**. Ukoliko autori smatraju za potrebno, mogu uz fotografije priložiti i skice.
* svaki autor na žiriranje može prijaviti **do 3 rada**
* uvjet za prijavu radova za ovu izložbu je suvremeni pristup, pa se autori pozivaju da se izraze na suvremen i kreativan način, u duhu suvremene umjetnosti, izbjegavajući utilitarnost i dekorativnost, fokusirajući se na: **keramičku ploču (zidnu ili samostojeću), reljef, skulpturu, objekt, skulpturalnu kompoziciju, asamblaž (zidni ili prostorni), ready-made i instalaciju**
* radovi trebaju biti realizirani primarno u keramičkom mediju (svim vrstama keramike i u porculanu) i tretirani prema izvedbenim pravilima keramičke struke, ali uz to je dozvoljena i primjena eksperimentalnih materijala i tehnika, kao i maštovite sinergije s drugim medijima i materijalima
* izložba će biti popraćena adekvatnim katalogom sa stručnim tekstom te s e-pozivnicom i plakatom, a uz nju će biti snimljen i video-film (suradnja: Foto-agencija Sjever), koji će se reproducirati na Youtube kanalu, društvenim mrežama i aplikacijama**,** pa autori koji sudjeluju uplaćuju **donacije:**
* **redovni članovi Kerameikon-a: 15 EUR**
* **umirovljenici: 10 EUR**
* **počasni članovi Kerameikon-a: ne plaćaju**
* **svi ostali: 25 EUR**
* donacija se uplaćuje na IBAN br. HR8524840081102552617/HKU Kerameikon, Križanićeva 13, Varaždin/model i poziv na broj HR00 i OIB uplatitelja/opis plaćanja: donacija **Izložba „Barokne strukture, suvremene forme“, 2025.**
* donacija se uplaćuje nakon selektiranja i uplaćuju je autori čiji su radovi prošli selekciju

**Način prijave:**

Radovi se prijavljuju elektronskim putem i za to je potrebno najkasnije do gore navedenog roka:

1. Ispuniti **Prijavnicu** (u prilogu) i poslati je na e-adrese: visla.slavica@gmail.com; zeljka.bracko7@gmail.com
2. Na iste e-adrese (visla.slavica@gmail.com; zeljka.bracko7@gmail.com ) poslati fotografije rada/radova koji se prijavljuju. Fotografija/fotografije treba/trebaju biti u jpg ili tif formatu, CMYK mode, **u rezoluciji već pripremljenoj za tisak: ne manjoj od 300 dpija, oko 3000 pixela duža strana fotografije (veličina min 2 MB)**

**Molimo Vas da fotografiju/fotografije rada/radova imenujete istim nazivom kojeg ćete navesti u Prijavnici, kako bismo mogli povezati fotografiju i opis u Prijavnici.** Poruku naslovite **„Za izložbu BAROKNE STRUKTURE, SUVREMENE FORME,2025.“**.

LJUBAZNO VAS MOLIMO DA SE PRIDRŽAVATE ROKA!

**O rezultatima žiriranja svi autori biti će pismeno obaviješteni**

**najkasnije do 29.8.2025.**

Predajom prijavnice i slanjem fotografija autor garantira vlasništvo na svim pravima za njihovo objavljivanje. Ovom prijavom također svi autori odobravaju da se predani materijali (fotografije i rukopisi) smiju koristiti u svrhu promidžbe ove izložbe.

KERAMEIKON ne preuzima obvezu produkcije i opreme radova za izložbu, niti transporta radova (dopreme u galeriju i otpreme nakon izložbe).

Odabrani autori dostavljaju selektirane radove u galeriju osobno (ukoliko žive i rade u Varaždinu i okolici), ili ih šalju na svoj trošak nekom od odabranih paketnih distribucija. O tome slijedi info uz obavijest o žiriranju.

Radujemo se suradnji!

 Za KERAMEIKON – HKU:

Željka Bračko, predsjednica

Varaždin, lipanj 2025.

* Prilog: PRIJAVNICA

****

Hrvatsko keramičarsko udruženje/Croatian Ceramic Association

[www.kerameikon.com](http://www.kerameikon.com)

Grupni član Međunarodne akademije za keramiku IAC, Ženeva

Group member of IAC, International Academy of Ceramics, Geneva

Predsjednica Kerameikon-a/President of Kerameikon: Željka Bračko

Sjedište: Križanićeva 13, 42000 Varaždin, Hrvatska /Croatia

Izložbeni prostor: GALERIJA K10, Kukuljevićeva 10, Varaždin, Hrvatska/Croatia

kerameikon@gmail.com

kerameikonexhibition@gmail.com

 **CERAMICA MULTIPLEX 2025**

**PRIJAVNICA**

za tematsku, međunarodnu, žiriranu izložbu suvremene keramike

 u sklopu 55. „Varaždinskih baroknih večeri“ - programski dio VBV-a “Total Baroque“ (višegodišnja partnerska suradnja Kerameikona i Festivala „Varaždinske barokne večeri“)

**„Barokne strukture, suvremene forme“**

**20.9.- 20.11. 2025. / Galerija K10, Varaždin, Kukuljevićeva 10**

**Ime i prezime autora/autorice:**

**Kontakti za komunikaciju tijekom pripreme izložbe:**

Adresa

Telefon

E-mail

**Kontakti za objavu u katalogu/deplijantu (po želji: adresa, e-mail, tel, mobitel, web...)**

**Podaci o radu/radovima koji se prijavljuju (moguće je prijaviti do tri (3) rada)**

**1. Naziv rada:**

Godina izrade:

Materijal i tehnika:

Dimenzije rada u cm (2D:visina x dužina; 3D: visina x dužina x dubina):

Autor fotografije:

Oprema potrebna za izlaganje rada:

**2. Naziv rada:**

Godina izrade:

Materijal i tehnika:

Dimenzije rada u cm (2D:visina x dužina; 3D: visina x dužina x dubina):

Autor fotografije:

Oprema potrebna za izlaganje rada:

**3. Naziv rada:**

Godina izrade:

Materijal i tehnika:

Dimenzije rada u cm (2D:visina x dužina; 3D: visina x dužina x dubina):

Autor fotografije:

Oprema potrebna za izlaganje rada:

**Kratka biografija autora/autorice :**

Ispunjenu **prijavnicu i fotografiju/fotografije** rada/radova poslati na mail-adrese: visla.slavica@gmail.com; zeljka.bracko7@gmail.com

Fotografija/fotografije treba/trebaju biti u jpg ili tif formatu, CMYK mode-u, u rezoluciji već pripremljenoj za tisak: ne manjoj od 300 dpija, oko 3000 pixela duža strana fotografije (veličina min 2 MB). - **Molimo Vas da fotografiju/fotografije rada/radova imenujete istim nazivom kojeg ćete navesti u Prijavnici, kako bismo mogli povezati fotografiju i opis naveden u Prijavnici. Poruku naslovite „Za izložbu BAROKNE STRUKTURE, SUVREMENE FORME, 2025..“**

Predajom prijavnice i slanjem fotografija autor garantira vlasništvo na svim pravima za njihovo objavljivanje. Potpisom i predajom prijavnice svi autori odobravaju da Kerameikon predane materijale smije koristiti u svrhu promidžbe izložbe. U druge svrhe oni se neće koristiti.

**Mjesto i datum: Potpis autora/autorice:**